Toshkent davlat oʻzbek tili va adabiyoti universitetiga tashrif

23.12.2017
O‘zbekiston Respublikasi Prezidenti Shavkat Mirziyoyev Alisher Navoiy nomidagi Toshkent davlat oʻzbek tili va adabiyoti universitetida boʻlib, bu yerda amalga oshirilgan qurilish va ta’mirlash, obodonlashtirish ishlari bilan tanishdi.


Ulugʻ shoir va mutafakkir nomi bilan ataladigan bu dargoh Alisher Navoiyga munosib boʻlishi uchun bu yerda talabalarga har tomonlama puxta bilim berishga qaratilgan shart-sharoit yaratilgan. Universitet oldida she’riyat mulkining sultoni Alisher Navoiy haykali oʻrnatilib, uning atrofi obodonlashtirildi.


Universitet tarkibida oʻzbek filologiyasi, oʻzbek tili va adabiyotini oʻqitish, oʻzbek-ingliz tarjima fakultetlari, shuningdek, O‘zbek tili va adabiyoti ilmiy-tadqiqot instituti va O‘zbek tili va adabiyoti muzeyi faoliyat olib bormoqda.


Prezident Shavkat Mirziyoyev bu yerda jahon tajribasi asosida zamonaviy vositalar bilan tashkil qilingan oʻqitish metodikasi bilan tanishdi. Ya’ni, talabalar Navoiy asarlarini faqat kitob orqali emas, balki zamonaviy multimedia texnologiyalaridan foydalangan holda oʻrganadi.


Davlatimiz rahbari Universitetning ilmiy salohiyatini koʻtarish, mavqei va nufuzini oshirish, ta’lim berish hamda talabalarning bilim saviyasi, texnik va texnologik jihozlanish va boshqa mezonlar boʻyicha boshqa oliy ta’lim muassasalariga oʻrnak va ibrat boʻladigan maskanga aylantirish zarurligini qayd etdi.


Jihozlash masalasi haqida soʻz borar ekan, universitetning konferensiya zaliga alohida toʻxtalish joiz. Bu yerda talabalar nafaqat mamlakatimizdagi balki, xorijdagi oliy ta’lim dargohlari bilan bevosita onlayn tarzda muloqot qilish, videokonferensiyalar oʻtkazish imkoniyatiga ega.


Shuningdek, Prezident Shavkat Mirziyoyev lingofon xonasi, sinxron tarjima xonasi, xattotlik laboratoriyasida yaratilgan zamonaviy sharoit va imkoniyatlar bilan tanishib, oʻquv jarayonini yanada takomillashtirish boʻyicha oʻzining tavsiyalarini berdi.
Davlatimiz rahbari bu yerda oʻqituvchilar bilan suhbatlashar ekan, tarixiy va zamonaviy adabiy merosimizni xorijiy tillarga tarjima qilish, tilimizning jahon miqiyosidagi nufuzini yuksaltirish borasida oʻzining mulohazalarini bildirdi.


Shuningdek, Navoiy ijodini targʻib qilish O‘zbekistonning jahon maydonidagi obroʻ-e’tiborini oshirishga xizmat qilishini ta’kidladi.